L'exposició fotogràfica itinerant "Festival Castell de Peralada.
Vint-i-cinc anys d'emocions" reviu els moments destacats del Festival, esdeveniment de projecció internacional en el qual han participat figures de la música, l'òpera, i la dansa.
La mostra es pot visitar entre el 6 de maig i el 3 de juliol, al Jardí del Palau Robert.
La vicepresidenta del Govern de la Generalitat, Joana Ortega, va presidir l'acte inaugural el 5 de maig.
Durant la seva intervenció, la vicepresidenta del Govern va felicitar el certamen pels seus 25 anys de trajectòria, "cita obligada dels estius de l'Empordà, que genera i promou un turisme de qualitat".
De la mateixa manera, Joana Ortega va destacar el paper dels patrocinadors del projecte, "per l'important tasca de mecenatge i l'aposta per la cultura que realitzen".
I és que, com va subratllar, "només junts aixecarem el país".
A més de la vicepresidenta, també van parlar el secretari de Comunicació del Govern, Josep Martí; la presidenta de l'Associació Cultural Castell de Peralada, Carme Mateu de Suqué, i el director del Festival, Oriol Aguilà.
També van assistir a l'acte el director general d'Atenció Ciutadana i Difusió, Ignasi Genovès, i el comissari de la mostra, Luís López de Lamadrid.
L'exposició l'ha produïda el Festival Castell de Peralada, amb la col·laboració de la Generalitat de Catalunya i el patrocini de Gas Natural Fenosa.
Després de Barcelona, l'exposició es podrà visitar a Perpinyà, Figueres, Madrid, Girona i Brussel·les.
El Festival Castell de Peralada va néixer fa un quart de segle per omplir de somnis les nits d'estiu de l'Empordà.
El Festival s'ha convertit en punt de trobada dels intèrprets més destacats de les darreres dècades, presentant espectacles inoblidables dels quals han pogut gaudir al voltant de 600.000 espectadors.
El Festival ha combinat espectacles de caràcter internacional amb d'altres de més arriscats, amb una aposta per directors d'escena com Mario Gas, Calixto Bieito, Carles Santos, Joan Font, Àlex Rigola, o La Fura dels Baus, entre d'altres.
Les produccions i coproduccions pròpies també han estat una de les particularitats del Festival.
L'exposició presenta les fotografies per temes i començant pels inicis.
Des de l'anomenat Estiu Musical (1983-1986), abans de la inauguració del Festival, fins a l'any 2010.
Moments importants són el retorn de Josep Carreras després de la seva convalescència, la producció "Viva la Mamma" (1990) amb Montserrat Caballé i Joan Pons al capdavant, i la participació de grans estrelles internacionals com ara Sammy Davis Jr. i Liza Minnelli, Paul Anka, Woody Allen, Keith Jarret, Antonio Gades o Charles Aznavour.
També s'hi poden veure els grans divos de l'òpera: Plácido Domingo, Alfredo Kraus, Jaume Aragall, Teresa Berganza, Ainhoa Arteta, Juan Diego Flórez o Jessye Norman.
Una part de l'exposició recull les notícies més destacades del Festival que s'han publicat al diari La Vanguardia, la publicació oficial del certamen.
Les primeres informacions de l'exposició ja es podran veure a la mateixa entrada del Palau Robert, on un gegant de Comediants donarà la benvinguda als visitants.
A més, a l'aparador s'hi presentarà el vestuari de l'espectacle "Bi" de Comediants; de l'espectacle "El Barber de Sevilla", de la companyia Carles Santos; de l'obra "El martiri de Sant Sebastià", de la Fura dels Baus, i un objecte d'atrezzo de l'obra "La Flauta Màgica" de Lyndsay Kemp.
També s'hi exhibirà el cartell original del 25è aniversari del festival, de l'artista català Santi Moix.